ΣΥΜΦΩΝΙΑ ΣΥΝΕΡΓΑΣΙΑΣ μεταξύ της Ευρωπαϊκής Οικονομικής Κοινότητας και της Δημοκρατίας της Τουρκίας στον τομέα της ιατρικής και της υγειονομικής έρευνας

Η ΕΥΡΩΠΑΪΚΗ ΟΙΚΟΝΟΜΙΚΗ ΚΟΙΝΟΤΗΤΑ,

εφεξής καλουμένη «Κοινότητα»

και

Η ΔΗΜΟΚΡΑΤΙΑ ΤΗΣ ΤΟΥΡΚΙΑΣ,

εφεξής καλουμένη «Τουρκία»,

αμφότερες εφεξής καλούμενες «συμβαλλόμενα μέρη»,

Εκτιμώντας:

ότι, με την απόφαση της 17ης Νοεμβρίου 1987, το Συμβούλιο των Ευρωπαϊκών Κοινοτήτων, εφεξής καλούμενο «Συμβούλιο», θέσπισε ένα κοινοτικό πρόγραμμα συντονισμού της έρευνας και της ανάπτυξης στον τομέα της ιατρικής και της υγειονομικής έρευνας (1987-1991) 7

ότι στην Τουρκία διεξάγονται ήδη δραστηριότητες έρευνας και ανάπτυξης στον τομέα της ιατρικής και της υγειονομικής έρευνας 7

ότι η συνεργασία στον τομέα της ιατρικής και της υγειονομικής έρευνας ενδέχεται να συμβάλει αποτελεσματικά στην επίτευξη ενός βέλτιστου επιπέδου ατομικής και δημόσιας υγείας 7

ότι τα κράτη μέλη της Κοινότητας και η Τουρκία προτίθενται, σύμφωνα με τους κανόνες και τις διαδικασίες που ισχύουν για τα εθνικά τους προγράμματα, να διεξαγάγουν την έρευνα που περιγράφεται στο παράρτημα Α και είναι πρόθυμα να συντονίσουν την έρευνα αυτή 7 ότι η Κοινότητα και η Τουρκία αναμένουν να αποκομίσουν αμοιβαία οφέλη από τη σύνθεση της Τουρκίας με το κοινοτικό πρόγραμμα,

ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:

Άρθρο 1

Τα συμβαλλόμενα μέρη συνεργάζονται κατά την περίοδο από 1ης Ιανουαρίου 1990 έως 31 Δεκεμβρίου 1991 στους ακόλουθους ερευνητικούς στόχους του κοινοτικού προγράμματος:

- ανάπτυξη της ιατρικής τεχνολογίας (στόχος ΙΙ.1) και

- έρευνα για τις υγειονομικές υπηρεσίες (στόχος ΙΙ.2).

Τα ερευνητικά θέματα που καλύπτονται από την παρούσα συμφωνία παρατίθενται στο παράρτημα Α.

Η συνεργασία συνίσταται στον συντονισμό των δραστηριοτήτων οι οποίες απορρέουν από τα ερευνητικά προγράμματα της Τουρκίας και της Κοινότητας.

Η Τουρκία και τα κράτη μέλη της Κοινότητας είναι εξ ολοκλήρου υπεύθυνα για την έρευνα η οποία διεξάγεται από τους εθνικούς οργανισμούς ή τους εθνικούς φορείς τους.

Άρθρο 2

Η Επιτροπή των Ευρωπαϊκών Κοινοτήτων, στο εξής αναφερόμενη ως «Επιτροπή», είναι υπεύθυνη για την εφαρμογή των συντονιστικών δραστηριοτήτων.

Η Επιτροπή θα υποστηρίζεται στο έργο της από τη Συμβουλευτική Επιτροπή Διαχείρισης και Συντονισμού στον τομέα της Ιατρικής και Υγειονομικής Έρευνας, στο εξής ονομαζόμενη «ΣΕΔ», η οποία συγκροτήθηκε με την απόφαση 84/338/Ευρατόμ, ΕΚΑΧ, ΕΟΚ. Την ΣΕΔ μπορούν να επικουρούν οι επιτροπές συντονισμένων δράσεων (ΕΣΔ), οι οποίες αποτελούνται από εμπειρογνώμονες που ορίζουν οι αρμόδιες αρχές των κρατών μελών.

Η ΣΕΔ, καθώς και οι ΕΣΔ οι οποίες ασχολούνται με τους ερευνητικούς στόχους που αναφέρονται στο άρθρο 1, διευρύνονται για να περιλάβουν δύο αντιπροσώπους τους οποίους ορίζει η Τουρκία, και οι οποίοι θα μπορούν να υποστηρίζονται ή να αντικαθίστανται από έναν τούρκο εμπειρογνώμονα. Οι αντιπρόσωποι αυτοί ή/και οι εμπειρογνώμονες θα συμμετέχουν στις συνεδριάσεις της ΣΕΔ και στις συνεδριάσεις των ΕΣΔ για όλα τα θέματα που σχετίζονται με αυτούς τους ερευνητικούς στόχους.

Άρθρο 3

Η υπολογιζόμενη χρηματοδοτική συμβολή της Κοινότητας για την υλοποίηση των δραστηριοτήτων συντονισμού στα πλαίσια της παρούσας συμφωνίας καθορίζεται κατ' αναλογία του ποσού που διατίθεται κάθε χρόνο από τον γενικό προϋπολογισμό των Ευρωπαϊκών Κοινοτητων για πιστώσεις αναλήψεων υποχρεώσεων που προορίζονται για την κάλυψη των χρηματοδοτικών υποχρεώσεων της Επιτροπής οι οποίες αφορούν δαπάνες συντονισμού, διαχειριστικές και λειτουργικές δαπάνες.

Η υπολογιζόμενη χρηματοδοτική συμβολή από την Τουρκία για την κάλυψη των ίδιων δαπανών είναι ανάλογη προς τη συμβολή της Κοινότητας. Ο συντελεστής της αναλογίας είναι ίσος με τον λόγο που υπάρχει μεταξύ του ακαθάριστου εγχωρίου προϊόντος, σε τιμές αγοράς, και του συνόλου των ακαθάριστων εγχωρίων προϊόντων, σε τιμές αγοράς, των κρατών μελών της Κοινότητας και της Τουρκίας. Ο λόγος αυτός υπολογίζεται βάσει των πρόσφατων διαθέσιμων στατιστικών δεδομένων του ΟΟΣΑ.

Το σύνολο των χρηματοδοτικών εισφορών των συμβαλλομένων μερών για την περίοδο που αναφέρεται στο άρθρο 1 υπολογίζεται ότι θα ανέλθει σε:

- 18 500 000 Ecu από την Κοινότητα και

- 104 085 Ecu από την Τουρκία.

Η αξία του Ecu είναι αυτή που ορίζεται από τον κανονισμό (ΕΟΚ) αριθ. 3180/78 του Συμβουλίου της 18ης Δεκεμβρίου 1978 περί τροποποιήσεως της αξίας της λογιστικής μονάδας που χρησιμοποιείται από το Ευρωπαϊκό Ταμείο Νομισματικής Συνεργασίας, όπως τροποποιήθηκε από τον κανονισμό (ΕΟΚ) αριθ. 1971/89.

Οι κανόνες για τη χρηματοδοτική συμβολή της Τουρκίας καθορίζονται στο παράρτημα Β.

Άρθρο 4

Κατά τη διάρκεια του τρίτου έτους, η Επιτροπή θα αξιολογήσει το πρόγραμμα, λαμβάνοντας υπόψη τους σκοπούς των ερευνητικών στόχων που αναφέρονται στο άρθρο 1. Από την αξιολόγηση αυτή, η Επιτροπή δύναται, μετά από διαβουλεύσεις με τη ΣΕΔ, να υποβάλει στο Συμβούλιο πρόταση για αναθεώρηση ορισμένων ή όλων των ερευνητικών στόχων. Η Τουρκία θα ενημερωθεί για τα αποτελέσματα αυτής της αξιολόγησης και για κάθε ενδεχόμενη αναθεώρηση.

Άρθρο 5

Τα κράτη μέλη της Κοινότητας, η Τουρκία και η Επιτροπή θα ανταλλάσσουν τακτικά κάθε χρήσιμη πληροφορία που αφορά την εφαρμογή των ερευνών που διεξάγονται στα πλαίσια της παρούσας συμφωνίας. Τα κράτη μέλη της Κοινότητας και η Τουρκία θα παρέχουν στην Επιτροπή κάθε αναγκαία πληροφορία για τους σκοπούς του συντονισμού. Μεριμνούν επίσης να παρέχουν στην Επιτροπή κάθε πληροφορία σχετικά με παρόμοιες έρευνες που σχεδιάζονται ή διεξάγονται από φορείς οι οποίοι δεν υπόκεινται στην αρμοδιότητά τους. Κάθε πληροφορία θεωρείται απόρρητη εφόσον αυτό αιτείται από το μέρος που την παρέχει.

Για τη συμπλήρωση των δραστηριοτήτων συντονισμού που διέπονται από την παρούσα συμφωνία, η Επιτροπή, σε συμφωνία με την ΣΕΔ, απευθύνει στα κράτη μέλη της Κοινότητας, στο Ευρωπαϊκό Κοινοβούλιο και στην Τουρκία περιληπτική έκθεση σχετικά με τη διεξαγωγή και τα αποτελέσματα των ερευνών.

Άρθρο 6

Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Οικονομικής Κοινότητας υπό τους όρους που προβλέπει η συνθήκη αυτή και, αφετέρου, στο έδαφος της Δημοκρατίας της Τουρκίας.

Άρθρο 7

1. Η παρούσα συμφωνία ισχύει για την περίοδο που αναφέρεται στο άρθρο 1.

Εάν η Κοινότητα αναθεωρήσει το κοινοτικό πρόγραμμα, η συμφωνία είναι δυνατόν να αποτελέσει αντικείμενο νέων διαπραγματεύσεων ή να καταγγελθεί υπό όρους οι οποίοι έχουν αμοιβαία συμφωνηθεί. Η Τουρκία πρέπει να ενημερώνεται για το ακριβές περιεχόμενο του αναθεωρηθέντος προγράμματος εντός μιας εβδομάδας από την έγκρισή του από την Κοινότητα. Τα συμβαλλόμενα μέρη γνωστοποιούν το ένα στο άλλο εντός ενός μηνός από την έκδοση της αποφάσεως της Κοινότητας εάν υπάρχει πρόθεση καταγγελίας της συμφωνίας.

2. Εάν η Κοινότητα λάβει απόφαση για το κοινοτικό πρόγραμμα, τα παραρτήματα Α και Β τροποποιούνται σύμφωνα με την απόφαση αυτή της Κοινότητας, εκτός εάν υπάρχει διαφορετική συμφωνία μεταξύ των συμβαλλομένων μερών.

3. Με την επιφύλαξη της παραγράφου 1, κάθε συμβαλλόμενο μέρος έχει τη δυνατότητα να καταγγείλλει οποτεδήποτε την παρούσα συμφωνία. Η προθεσμία της καταγγελίας είναι εξάμηνη.

Άρθρο 8

Τα παραρτήματα Α και Β της παρούσας συμφωνίας αποτελούν αναπόσπαστο μέρος της.

Άρθρο 9

Η παρούσα συμφωνία εγκρίνεται από τα συμβαλλόμενα μέρη σύμφωνα με τις κατ' ιδίαν διαδικασίες τους.

Η συμφωνία αρχίζει να ισχύει από την ημερομηνία κατά την οποία τα συμβαλλόμενα μέρη κοινοποιήσουν το ένα στο άλλο ότι έχουν περατωθεί οι διαδικασίες που απαιτούνται για το σκοπό αυτό.

Άρθρο 10

Η συμφωνία αυτή συντάσσεται σε δύο αντίτυπα στην αγγλική, γαλλική, γερμανική, δανική, ελληνική, ισπανική, ιταλική, ολλανδική, πορτογαλική και τουρκική γλώσσα, και όλα τα κείμενα είναι εξίσου αυθεντικά.

ΠΑΡΑΡΤΗΜΑ Α

ΕΡΕΥΝΗΤΙΚΟΙ ΣΤΟΧΟΙ ΠΟΥ ΔΙΕΠΟΝΤΑΙ ΑΠΟ ΤΗ ΣΥΜΦΩΝΙΑ

Στόχος ΙΙ.1 - Ανάπτυξη της ιατρικής τεχνολογίας

Τομέας ΙΙ.1.1. Διαγνωστικές μέθοδοι και παρακολούθηση

Τομέας ΙΙ.1.2.

Αγωγή και αποκατάσταση

Τομέας ΙΙ.1.3.

Τεχνική και κλινική αξιολόγηση

Στόχος ΙΙ.2 - Ερευνα για τις υγειονομικές υπηρεσίες (;)

Τομέας ΙΙ.2.1.

Έρευνα στον τομέα της προληπτικής ιατρικής

Τομέας ΙΙ.2.2.

Έρευνα σχετικά με τα συστήματα περιθάλψεως

Τομέας ΙΙ.2.3.

Έρευνα στον τομέα της οργανώσεως των υγειονομικών υπηρεσιών

Τομέας ΙΙ.2.4.

Εκτίμηση της τεχνολογίας στον τομέα της υγείας

(;) Οι ακόλουθες δράσεις θα υλοποιηθούν με τη βοήθεια σεμιναρίων, μελετών και ανταλλαγής προσωπικού για εκπαιδευτικούς σκοπούς:

- αξιολόγηση ολοκληρωμένων προγραμμάτων για την πρόληψη μη μολυσματικών νόσων και προγραμμάτων ελέγχου (προβλέπεται στον τομέα ΙΙ.2.1),

- γενική κοινωνική περίθαλψη των ψυχασθενών (Community care) (προβλέπεται στον τομέα ΙΙ.2.2),

- σχεδιασμός και διαχείριση της υγειονομικής περιθάλψεως (προβλέπεται στον τομέα ΙΙ.2.3),

- αξιολόγηση των κλινικών μεθόδων στα νοσοκομεία (προβλέπεται στον τομέα ΙΙ.2.3).

ΠΑΡΑΡΤΗΜΑ Β

ΚΑΝΟΝΕΣ ΧΡΗΜΑΤΟΔΟΤΗΣΗΣ

Άρθρο 1

Οι παρούσες διατάξεις καθορίζουν τους κανόνες για τη χρηματοδοτική συμβολή της Τουρκίας στους οποίους γίνεται αναφορά στο άρθρο 3 της συμφωνίας.

Άρθρο 2

Στις αρχές κάθε έτους, ή - σύμφωνα με το άρθρο 7 της συμφωνίας - όταν αναθεωρείται το κοινοτικό πρόγραμμα, έτσι ώστε να προβλέπεται αύξηση του ποσού που εκτιμάται ότι είναι απαραίτητο για την εφαρμογή του, η Επιτροπή καλεί την Τουρκία να καταβάλει το ποσό που αντιστοιχεί στο μερίδιο της για τις ετήσιες δαπάνες στα πλαίσια της συμφωνίας.

Η εισφορά αυτή εκφράζεται τόσο σε Ecu όσο και στο τουρκικό νόμισμα. Η ισοτιμία του τουρκικού νομίσματος της εισφοράς σε Ecu καθορίζεται με βάση την ημερομηνία κατά την οποία εκλήθη η Τουρκία να καταβάλει την εισφορά της.

Τα οδοιπορικά των εκπροσώπων της Τουρκίας και των εμπειρογνωμόνων της, που προκύπτουν από τη συμμετοχή τους στις εργασίες της ΣΕΔ και των ΕΣΔ σύμφωνα με το άρθρο 2 της συμφωνίας, επιστρέφονται από την Επιτροπή σύμφωνα με τις διαδικασίες που ισχύουν σήμερα για τους εκπροσώπους και τους εμπειρογνώμονες των κρατών μελών της Κοινότητας και, ειδικότερα, σύμφωνα με την απόφαση 84/338/Ευρατόμ, ΕΚΑΧ, ΕΟΚ.

Η Τουρκία καταβάλλει την εισφορά της για τις ετήσιες δαπάνες στα πλαίσια της συμφωνίας στην αρχή κάθε έτους και, το αργότερο, τρεις μήνες μετά την πρόσκληση για την καταβολή της εισφοράς. Κάθε καθυστέρηση στην καταβολή της εισφοράς δημιουργεί στην Τουρκία την υποχρέωση να καταβάλει τόκο, με επιτόκιο το οποίο ισούται με το υψηλότερο επιτόκιο προεξοφλήσεων που ισχύει στα κράτη μέλη της Κοινότητας την ημερομηνία που πρέπει να εξοφληθεί η οφειλή. Το επιτόκιο αυτό προσαυξάνεται κατά 0,25 % για κάθε μήνα καθυστέρησης.

Το αυξημένο αυτό επιτόκιο ισχύει για το σύνολο της περιόδου της υπερημερίας. Όμως, η υποχρέωση καταβολής τόκου υπάρχει μόνο αν η εισφορά καταβληθεί μετά την παρέλευση πλέον των τριών μηνών μετά την πρόσκληση για την καταβολή της εισφοράς από την Επιτροπή.

Άρθρο 3

Τα ποσά που καταβάλλει η Τουρκία πιστώνονται στους δύο ερευνητικούς στόχους υπό τη μορφή εσόδων του προϋπολογισμού που πιστώνονται στην κατάλληλη θέση στην κατάσταση εσόδων του γενικού προϋπολογισμού των Ευρωπαϊκών Κοινοτήτων.

Άρθρο 4

Το προσωρινό χρονοδιάγραμμα για τις δαπάνες του άρθρου 3 της συμφωνίας περιλαμβάνεται στο παράρτημα.

Άρθρο 5

Οι ισχύοντες δημοσιονομικοί κανονισμοί που εφαρμόζονται στο γενικό προϋπολογισμό των Ευρωπαϊκών Κοινοτήτων ισχύουν και για τη διαχείριση των πιστώσεων.

Άρθρο 6

Στο τέλος κάθε έτους, μια δήλωση των πιστώσεων που αφορούν τους δύο ερευνητικούς στόχους θα συντάσσεται και θα διαβιβάζεται στην Τουρκία προς ενημέρωσή της.

Παράρτημα του παραρτήματος Β

Προσωρινό χρονοδιάγραμμα για τις δαπάνες που αφορούν τους ερευνητικούς στόχους του προγράμματος της ιατρικής και υγειονομικής έρευνας

(Πιστώσεις αναλήψεων υποχρεώσεων)

>ΘΕΣΗ ΠΗΝΑΚΑ>